সরকার ও ঐক্যফ্রন্ট নেতাদের দ্বিতীয় দফা সংলাপ শেষে এর মূল্যায়ন করতে গিয়ে তিনি বলেন, ‘ঐক্যফ্রন্ট সংসদ ভেঙে দেওয়ার এবং প্রধান উপদেষ্টা ও ১০ উপদেষ্টা নিয়ে নির্বাচনকালীন সরকার এবং নির্বাচন কমিশন পুনর্গঠনের যে প্রস্তাব দিয়েছে তা দিয়ে তো সমঝোতা হবে না। এই দাবিগুলো তো সরকারের পক্ষ থেকে মেনে নেওয়া সম্ভব হবে না। এগুলো তো সংবিধানের সঙ্গে সাংঘর্ষিক। সর্বোচ্চ আদালত বলেছেন, অনির্বাচিত সরকার সংবিধানের মূল স্তম্ভের সঙ্গে সাংঘর্ষিক, তারপর পঞ্চদশ সংশোধনীর মাধ্যমে তা বাতিল হয়েছে। পত্রপত্রিকায় দেখলাম ঐক্যফ্রন্ট নেতারা বলেছেন, তাঁরা সংবিধানের আওতায়ই প্রস্তাব দেবেন। কিন্তু যে প্রস্তাব দিলেন তা সংবিধানে কোন বিধানে আছে তা তো তাঁদের বলতে হবে।’ তিনি আরো বলেন, ‘নির্বাচনের আর মাত্র কয়েক দিন বাকি। এই অবস্থায় নির্বাচন কমিশন পুনর্গঠনসহ নির্বাচনকালীন সরকারের দাবি তোলার পেছনে নিশ্চয়ই অন্য কোনো উদ্দেশ্য আছে। গণ্ডগোল সৃষ্টি করাই তাদের আসল উদ্দেশ্য হতে পারে। সুষ্ঠু নির্বাচন যাতে সম্পন্ন হয় এখন সে ব্যাপারেই সবাইকে এগিয়ে আসা উচিত।’